62019TJ0169_RES
Cauza T‑169/19
Style & Taste, SL
împotriva
Oficiului Uniunii Europene pentru Proprietate Intelectuală
Hotărârea Tribunalului (Camera a zecea extinsă) din 2 iunie 2021
„Marcă a Uniunii Europene – Procedură de declarare a nulității – Marcă a Uniunii Europene figurativă care reprezintă un jucător de polo – Desen sau model industrial național anterior – Motiv relativ de nulitate – Articolul 52 alineatul (2) litera (d) din Regulamentul (CE) nr. 40/94 [devenit articolul 60 alineatul (2) litera (d) din Regulamentul (UE) 2017/1001]”
Marcă a Uniunii Europene – Renunțare, decădere și nulitate – Cauze de nulitate relativă – Utilizare a mărcii care poate fi interzisă în temeiul unui alt drept anterior – Drept de proprietate industrială – Marcă figurativă care reprezintă un jucător de polo – Desen sau model industrial național anterior
[Regulamentul nr. 40/94 al Consiliului, art. 52 alin. (2) lit. (d)]
(a se vedea punctele 25-32)
Rezumat
În urma unei cereri depuse la 29 septembrie 2004 la Oficiul Uniunii Europene pentru Proprietate Intelectuală (EUIPO), The Polo/Lauren Company LP a obținut înregistrarea semnului figurativ reprezentând un jucător de polo ca marcă a Uniunii Europene. Marca a fost înregistrată la 3 noiembrie 2005.
La 23 februarie 2016, Style & Taste, SL, a introdus o cerere de declarare a nulității mărcii contestate în temeiul articolului 52 alineatul (2) litera (d) din Regulamentul nr. 40/94 (
1
), potrivit căruia se declară nulitatea unei mărci a Uniunii Europene în cazul în care utilizarea acestei mărci poate fi interzisă în temeiul unui drept de proprietate industrială anterior (
2
). În susținerea cererii sale de declarare a nulității, aceasta invocase un desen sau model industrial spaniol înregistrat la 4 martie 1997.
Întrucât cererea sa de declarare a nulității a fost respinsă prin Decizia din 7 ianuarie 2019 a Camerei a cincea de recurs a EUIPO, pentru motivul că înregistrarea desenului sau modelului industrial anterior expirase la 22 mai 2017, Style & Taste a introdus o acțiune la Tribunal având ca obiect anularea acestei decizii.
În hotărârea sa, Tribunalul statuează, pentru prima dată, că o cerere de declarare a nulității unei mărci a Uniunii Europene întemeiată pe articolul 52 alineatul (2) din Regulamentul nr. 40/94 trebuie respinsă în ipoteza în care condițiile pentru interzicerea utilizării acestei mărci nu mai sunt îndeplinite la data la care EUIPO se pronunță cu privire la această cerere. Prin urmare, acesta respinge acțiunea.
Aprecierea Tribunalului
Mai întâi, Tribunalul amintește că dispozițiile Regulamentului nr. 40/94 trebuie interpretate în lumina principiului priorității, în temeiul căruia dreptul anterior are prioritate în raport cu mărcile înregistrate ulterior.
În continuare, Tribunalul arată, pe de o parte, că utilizarea prezentului în cuprinsul articolului 52 din Regulamentul nr. 40/94 sugerează că EUIPO trebuie să verifice că sunt îndeplinite condițiile pentru a declara nulă o marcă a Uniunii Europene în temeiul acestei dispoziții la data la care se pronunță cu privire la cererea de declarare a nulității. Pe de altă parte, Tribunalul subliniază că reiese din economia celorlalte dispoziții ale Regulamentului nr. 40/94 referitoare la cauzele de nulitate relativă, în special a articolului 56 alineatul (2) din acesta, că o cerere de declarare a nulității trebuie respinsă atunci când se stabilește, cu certitudine, că conflictul cu marca Uniunii Europene anterioară a încetat la finalul procedurii de declarare a nulității.
În consecință, Tribunalul consideră că titularul unui drept de proprietate industrială anterior vizat la articolul 52 alineatul (2) litera (d) din Regulamentul nr. 40/94 trebuie să demonstreze că poate interzice utilizarea mărcii Uniunii Europene în litigiu nu numai la data de depunere sau de prioritate a acestei mărci, ci și la data la care se pronunță EUIPO cu privire la cererea de declarare a nulității. În speță, Tribunalul constată că Style & Taste nici nu a susținut, nici, a fortiori, nu a demonstrat că, în conformitate cu dreptul spaniol, era posibilă interzicerea utilizării unei mărci a Uniunii Europene în temeiul unui desen sau model industrial spaniol a cărui înregistrare a expirat. În consecință, acesta consideră că utilizarea mărcii contestate nu mai putea fi interzisă în temeiul desenului sau modelului industrial anterior invocat de Style & Taste la data deciziei atacate.
(
1
)	Regulamentul (CE) nr. 40/94 al Consiliului din 20 decembrie 1993 privind marca comunitară (JO 1994, L 11, p. 1, Ediție specială, 17/vol. 1, p. 146), cu modificările ulterioare [înlocuit prin Regulamentul (CE) nr. 207/2009 al Consiliului din 26 februarie 2009 privind marca Uniunii Europene (JO 2009, L 78, p. 1), cu modificările ulterioare, el însuși înlocuit prin Regulamentul (UE) 2017/1001 al Parlamentului European și al Consiliului din 14 iunie 2017 privind marca Uniunii Europene (JO 2017, L 154, p. 1)].
(
2
)	Articolul 52 alineatul (2) litera (d) din Regulamentul nr. 40/94 [devenit articolul 60 alineatul (2) litera (d) din Regulamentul 2017/1001].